ভারত-দক্ষিণ আফ্রিকা টেস্টের আগে ইডেনে বাড়ল কড়া নিরাপত্তা!

ওয়েব ডেস্ক : দিল্লিতে (Delhi) বিস্ফোরণের ঘটনার পর আরও সতর্ক হল কলকাতা পুলিশ (Kolkata Police)। এর মাঝেই শুক্রবার ইডেনে (Eden) ভারত ও দক্ষিণ আফ্রিকার (India vs South Africa test) মধ্যে শুরু হতে চলেছে প্রথম টেস্ট। সেই কারণে নিরাপত্তা নিয়ে কোনও ধরণের ঝুঁকি নিতে চান না লালবাজারের কর্তারা। সূত্রের খবর, ইতিমধ্যে কলকাতা ৮০টি জায়গায় চালানো হচ্ছে নাকা চেকিং।

নিরাপত্তা ব্যবস্থা নিয়ে মঙ্গলবার সিএবি কর্তাদের সঙ্গে বসেছিলেন পুলিশ কমিশনার মনোজ বর্মা। সিএবি কর্তাদেরকে নিয়ে ইডেন (Eden) পরিদর্শনও করেন পুলিশের অন্যান্য আধিকারিকরা। জানা যাচ্ছে, ক্রিকেটারদের হোটেল ও তাঁদের যাওয়া আসার পথে কড়া নিরাপত্তার ব্যবস্থা করা হয়েছে। প্রসঙ্গত, ইডেনে যেকোনও আন্তর্জাতিক ম্যাচে কড়া নিরাপত্তা থাকে। তবে দিল্লির ঘটনার পর সেই নিরাপত্তা আরও বাড়ানো হয়েছে।

আরও খবর : নভেম্বরেই ব্যাটিং শুরু শীতের, কমল তাপমাত্রা, ভোর-রাতে বইছে ঠাণ্ডা হাওয়া

সূত্রের খবর, দর্শকদের তল্লাশির ক্ষেত্রে আরও কঠোর ব্যবস্থা নেওয়া হচ্ছে পুলিশের তরফে। ফেন্সিং টপকে কেউ যাতে ক্রিকেটারদের কাছে পৌঁছতে না পারেন, সেটাও নিশ্চিত করা হয়েছে পুলিশের (Police) তরফে। ক্রিকেটারদের বাড়িতে নিরাপত্তা দেওয়ার ক্ষেত্রে কিউআরটি ও স্যান্ড বাঙ্কারের সংখ্যা বাড়ানো হচ্ছে বলে খবর। অন্যদিকে পুলিশ কর্মীদের সর্বক্ষণ সজাগ থাকারও নির্দেশ দেওয়া হয়েছে। পাশাপাশি এয়ারপোর্ট, সমস্ত স্টেশনেরও নিরাপত্তা বাড়ানো হয়েছে।

নিরাপত্তার জন্য শহরের ৮০টি জায়গায় তল্লাশি চালানো হচ্ছে পুলিশের তরফে। বিশেষ বিশেষ জায়গাগুলিতে নজরদারি আরও বাড়ানো হয়েছে পুলিশের তরফে। শহরের যে হোটেলগুলিতে বিদেশিরা রয়েছেন, তাঁদের সমস্ত নথিও যাচাই করা হচ্ছে পুলিশের তরফে। পুলিশ সূত্রে খবর, এখনও পর্যন্ত সন্দেহজনক তেমন কিছু পাওয়া যায়নি।